জীবন বৃত্তান্ত

জনাব মোঃ আলী নূর গত ৩১ ডিসেম্বর ২০১৯ খ্রিস্টাব্দে স্বাস্থ্য শিক্ষা ও পরিবার কল্যাণ বিভাগের সচিব হিসেবে কর্মকাল শুরু করেন। এ বিভাগে যোগদানের পূর্বে তিনি মহাপরিচালক, সিপিটিইউ হিসেবে দায়িত্ব পালন করেন।

জনাব আলী নূর বাংলাদেশ সিভিল সার্ভিস (প্রশাসন) ক্যাডার-এর ১৯৮৬ (অষ্টম) ব্যাচের একজন সদস্য। তিনি ১৯৮৯ সালে জেলা প্রশাসকের কার্যালয়, দিনাজপুর এ সহকারী কমিশনার হিসেবে যোগদানের মাধ্যমে প্রশাসন সার্ভিসে যাত্রা শুরু করেন। পরবর্তীতে তিনি সহকারী কমিশনার, এনডিসি (নেজারত ডেপুটি কালেক্টর), আরডিসি (রেভিনিউ ডেপুটি কালেক্টর), উপজেলা নির্বাহী অফিসার, মেট্রোপলিটন ম্যাজিস্ট্রেট, ক্যান্টনমেন্ট এক্সিকিউটিভ অফিসার, অতিরিক্ত জেলা প্রশাসক এবং জেলা পরিষদের প্রধান নির্বাহী কর্মকর্তা হিসেবে মাঠ পর্যায়ে বিভিন্ন দায়িত্ব পালন করেন। এছাড়া তিনি বাংলাদেশ সরকারি কর্ম কমিশনের পরীক্ষা নিয়ন্ত্রক  (নন-ক্যাডার), মাইক্রোক্রেডিট রেগুলেটরি অথরিটি-এর পরিচালক, মৎস্য ও প্রাণিসম্পদ মন্ত্রণালয়ে যুগ্মসচিব এবং সমাজকল্যাণ মন্ত্রণালয়ে অতিরিক্ত সচিব হিসেবে দায়িত্ব পালন করেন।

তিনি ঢাকার নবাবগঞ্জ উপজেলার এক সম্ভ্রান্ত মুসলিম পরিবারে জন্মগ্রহণ করেন। নবাবগঞ্জ পাইলট উচ্চ বিদ্যালয় থেকে মাধ্যমিক ও ঢাকা কলেজ থেকে উচ্চ মাধ্যমিক পরীক্ষায় উত্তীর্ণ হন। ঢাকা বিশ্ববিদ্যালয় থেকে সমাজবিজ্ঞানে স্নাতক ও স্নাতকোত্তর ডিগ্রি সম্পন্ন করেন।

প্রশিক্ষণসহ পেশাগত বিভিন্ন কাজে তিনি যুক্তরাষ্ট্র, কানাডা, অস্ট্রেলিয়া, ইতালি, সুইডেন, তুরস্ক, পেরু, তাজিকিস্তান, ব্রাজিল, চীন, ভিয়েতনাম, থাইল্যান্ড, মালয়েশিয়া, ভুটান ও ফিলিপাইন ভ্রমণ করেন।

দীর্ঘ কর্মজীবনে তিনি সততা, নিষ্ঠা ও দক্ষতার সাথে দায়িত্ব পালনের মাধ্যমে অনেক সুনাম অর্জন করেছেন। ব্যক্তিগত জীবনে তিনি বিবাহিত এবং ০২ (দুই) কন্যা সন্তানের জনক।